EARTH รูดติดฟลอร์ 2 วันติด ยังกังวลงบฯ Q1/60
EARTH รูดติดฟลอร์เป็นวันที่ 2 คาดกังวลงบฯ Q1/60 ล่าสุด ณ เวลา 10.22 น. ราคาอยู่ที่ 1.98 บาท ลบ 0.84 บาท หรือ 29.79% สูงสุดที่ 1.98 บาท ต่ำสุดที่ 1.98 บาท มูลค่าซื้อขายที่ 326.22 ล้านบาท
12 พ.ค. 2560

ผู้สื่อข่าวรายงานว่า ราคาหุ้นบริษัท เอ็นเนอร์ยี่ เอิร์ธ จำกัด (มหาชน) หรือ EARTH ล่าสุด ณ 10.22 น. ราคาอยู่ที่ 1.98 บาท ลบ 0.84 บาท หรือ 29.79% สูงสุดที่ 1.98 บาท ต่ำสุดที่ 1.98 บาท มูลค่าซื้อขายที่ 326.22 ล้านบาท ขณะที่ดัชนีตลาดหุ้นไทยโดยรวมลบ 0.48%

โดยราคาหุ้น EARTH ในวันนี้ปรับตัวลดลงแรงทำจุดต่ำสุดระหว่างวัน (Floor) อยู่ที่ระดับ 1.98 บาท หลังมีความกังวลเรื่องผลประกอบการไตรมาส 1/60  ซึ่งถือว่าเป็นการปรับตัวลงติดฟลอร์เป็นวันที่ 2 หลังจากวานนี้ (11 พ.ค.) ได้ร่วงติดฟลอร์มาอยู่ที่ระดับ 2.82 บาท ลบ 1.20 บาท หรือ 29.85%
ขณะที่ นายธนาวรรธน์ ประทุมสุวรรณ์ กรรมการผู้จัดการบริษัท เปิดเผยถึงกรณีที่ราคาหุ้นของ EARTH ปรับตัวลดลงอย่างมีนัยสำคัญ ว่า บริษัทอยู่ระหว่างตรวจสอบข้อมูลถึงเหตุการณ์ดังกล่าวว่าเกิดจากสาเหตุใด อย่างไรก็ตามปัจจุบันบริษัทได้ดำเนินกิจการตามปกติ และธุรกิจยังคงมีความมั่นคงและมีความแข็งแกร่งทางด้านการเงิน
ทั้งนี้ บริษัทจะประชุมกรรมการบริษัทเพื่อรับรองงบการเงิน ในวันนี้ (12 พ.ค.) และจะประกาศผลประกอบการของบริษัทออกสู่สาธารณะตามกฏระเบียบของตลาดหลักทรัพย์ตามกำหนดต่อไป